Kozelová, Monika, poslankyňa NR SR (2023-05-24):
Vážené kolegyne, vážení kolegovia, predkladám návrh zákona o veterinárnej starostlivosti. Ten dôvod, prečo vlastne ho predkladám, je fakt, že Slovensko patrí medzi najväčších množiteľov a najväčších vývozcov zvierat do zahraničia, absolútne v rozpore so všetkým vrátane veterinárneho zákona. Návrh zákona vychádza z dlhodobo pretrvávajúceho a rozsiahleho problému nadmerného rozmnožovania zvierat, najmä psov a mačiek, ktoré sú častokrát chované v nevhodných podmienkach v neregistrovaných zariadeniach, v tzv. množiarňach. Hlavnou činnosťou týchto nelegálnych množiarní je nekontrolované rozmnožovanie budúcich spoločenských zvierat, najmä psov a mačiek s cieľom čo najvyššieho zisku z predaja mláďat, ktoré sú mnohokrát mladšieho veku, ako je vek stanovený legislatívou. Za účelom maximalizovania zisku prevádzkovatelia množiarní chovajú zvieratá v nevyhovujúcich podmienkach, nezabezpečujú zvieratám ani základnú veterinárnu starostlivosť a nerešpektujú povinnosti, týkajúce sa či už povinnej identifikácie a registrácie zvierat, alebo povinnej registrácie zariadení, v ktorých sú zvieratá držané. Prevádzkovatelia využívajú zvieratá len na párenie za flagrantného porušovania akýchkoľvek vedeckých poznatkov o rozmnožovaní zvierat, potrebách gravidných zvierat, časových cykloch gravidity tak, aby bola zabezpečená starostlivosť o zdravie zvieraťa, a dĺžka obdobia, ktoré by mláďatá mali stráviť pri rodičoch. Následne sú mláďatá buď priamo z chovných zariadení, alebo prostredníctvom zhromažďovacích stredísk (ruch v sále a zaznievanie gongu) nelegálne predávané do iných krajín, pričom nespĺňajú veterinárne požiadavky na premiestňovanie zvierat do iných členských krajín alebo na vývoz do tretích krajín, týkajúce sa najmä povinnej identifikácie zvierat, vakcinácie zvierat, sprievodných dokladov, ako sú pasy zvierat, vysledovanosti zvierat a tak ďalej. V súčasnosti je problém tak veľký a tak zásadný, že je potrebné prijať rázne opatrenia, ktoré zvýšia ochranu chovaných zvierat, ich vysledovanosť a v čo najväčšej možnej miere zamedzeniu nedodržiavania zákona a jeho obchádzaniu. (Ruch v sále a zaznievanie gongu.) Návrh zákona bude mať pozitívne vplyvy na rozpočet verejnej správy, negatívne vplyvy na podnikateľské prostredie a negatívne sociálne vplyvy. Návrh zákona nebude mať vplyvy na životné prostredie, manželstvo, rodičovstvo a rodinu, informatizáciu spoločnosti a ani vplyvy na služby verejnej správy pre občana. Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorý je Slovenská republika viazaná, ak aj s práv... aj s právne záväznými aktami Európskej únie. Tento návrh zákona sa pripravoval dlhodobo. Vychádzal z našich, z nášho návrhu a po dlhodobej komunikácii s ministerstvom pôdohospodárstva, teda s právnym oddelením ministerstva pôdohospodárstva, ktoré v konečnom dôsledku po konzultácii aj s RVPS-kami a s chovateľmi samotnými pripravilo konečné znenie tohto návrhu, takže ho predkladám tak, ako bolo odsúhlasené legislatívnym odborom ministerstva pôdohospodárstva. Viac by som povedala potom v... v... (reakcia predsedajúceho: „ V rozprave. “), v rozprave, kde sa hlásim ako prvá.